STÅR TOMT: Det nye bygget på DPS Gjøvik er fremdeles ikke i bruk selv om det er brukt 70 millioner på å bygge det. Foto: Frode Egedius

Brukte 70 millioner på dette bygget - har ikke råd til å bruke det

(VG Nett) Sykehuset Innlandet punget ut med 70 millioner kroner for å bygge dette bygget. Nå har det stått tomt over et år.

Sigrid Helene Svendsen

Dyveke Nilssen

Oppdatert 12. juli 2012

Artikkelen er over åtte år gammel

Årsak: De har ikke råd til å flytte inn.

Sykehuset Innlandet planlegger nemlig å kutte svimlende 157 millioner i psykiatritilbudet over de neste seks årene. Over 30 av dem må de kutte allerede i år.

- Det er en parodi å bygge et bygg til 70 millioner, så står det tomt, sier Rasmus Dynna, psykologforeningens tillitsvalgte for DPS poliklinikk og døgn på Gjøvik.

Bygget var i bruk kort tid rett etter at det ble bygget, men ble så stående tomt. Nå frykter Dynna at de ikke får flytte inn igjen.

- Det er mulig andre avdelinger enn psykisk helsevern vil ta det i bruk, sier han oppgitt, og legger til at de hadde trengt de ekstra sengeplassene.

VG Nett har de siste dagene satt fokus på psykisk helsevern i Norge. Få steder er det så ille som på Østmarka psykiatriske i Trondheim, hvor akutt psykisk syke pasienter må dele rom og bad. På avdelingen på Gjøvik er det motsatt; her har de et splitter nytt bygg. Problemet er at de ikke får ta det i bruk.

- Det er nok pasienter til at vi kunne fylt mange flere plasser. I 2013 stenger vi ti sengeplasser i Valdres ved samme avdeling for å spare penger, og poliklinikken på Lena legges ned for å spare penger, sier han fortvilet.

Han mener det vil gå hardt utover pasientene.

- Det får enorme konsekvenser for psykisk helsevern, som blir satt tilbake til nivået som var før opptrappingsplanen. Den gang var det bred enighet om at tilbudet ikke er godt nok, og nå opplever vi en rasering av det tilbudet som er, sier han.

I årene som kommer har sykehuset planlagt å kutte enda mer på psykisk helsevern.

- Divisjon psykisk helsevern skal kutte med 157 millioner, det er 11 prosent av hele budsjettet. Det var nesten alle midlene vi fikk tilført i opptrappingsplanen.

Har ikke penger

Også ledelsen ved sykehuset synes det er frustrerende at de ikke får brukt det nyoppussede bygget.

- Det er klart at det er en uheldig situasjon, og det er ikke slik vi skal bruke penger. Men når man ikke har penger til drift, så må vi justere oss etter det. Det er ikke smart å gå med underskudd, sier Gunn Gotland Bakke, divisjonsdirektør for psykisk helsevern ved Sykehuset Innlandet, til VG Nett.

Avdelingen ble åpnet i februar 2010, som et ledd i opptrappingsplanen for psykisk helse.

Da de pusset opp avdelingen for 70 millioner kroner, fjernet de dobbeltrom til fordel for enkeltrom. Resultatet ble to separate avdelinger og det krever mer personale. Det hadde de ikke penger til.

Må kutte enda mer

Foretaket fikk mindre penger til psykisk helsevern allerede i 2011, og da Helse Sør-Øst fikk en ny inntektsmodell i år, kom de enda dårligere ut. Frem til 2016 skal de etter planen spare 157 millioner, og det er usikkert når bygget kan tas i bruk.

- Divisjonen er i gang med et omstillingsprosjekt og skal levere sitt forslag for styrebehandling i november. Målet er å reetablere behandlingstilbud i denne enheten i forbindelse med dette.

- Fører dette til at færre får behandling?

- Både hos oss og hos andre innen psykisk helsevern så er det nå slik at færre skal legges inn på døgnbehandling og det skal være mer dagbehandling og poliklinikk. Slik kan vi være mer tilgjengelige for pasientene nær bosted, mer hjemmebehandling og mer samhandling med kommunene. Da er det ikke sikkert vi trenger like mange sengeplasser.

- Får pasientene deres et godt nok tilbud?

- Vi har en forsvarlig drift, slik det er krav om.

- Er det godt nok?

- Når den er forsvarlig, så er den god nok.

Publisert: 12.07.12 kl. 20:39 Oppdatert: 12.07.12 kl. 21:50

Mer om Psykisk helse